Ego Johannes, [comes] Cabilonensis, notum omnibus facio, quod de omnibus querelis quas ecclesia Cluniacensis contra me habebat, et ego contra ipsam, et de omnibus gravaminibus et injuriis quæ vel quas ipsi irrogaveram, vel ipsa mihi, promisi me stare dicto abbatis Cluniacensis fide data sub pœna quingentarum librarum Pruvinensium, de quibus ei dedi fidejussores, quos posui in manu comitis Nivernensis ad opus ipsius abbatis, videlicet dominum Jocerannum Grossum de CC libris, qui fidei sacramento promisit, quod ostagium teneret apud Disisie, nec de villa eadem exiret, donec eidem abbati de dictis CC libris satisfecisset, si ego aliquo modo a dicto ejusdem abbatis resilirem. De aliis ducentis libris fidejussorem dedi H., dominum Usellarum, qui simili modo apud Cluniacum ostagium teneret, si contra dictum ipsius abbatis aliquando venirem. De centum libris residuis dedi fidejussorem dominum Hugonem de Digonia, pro quo dictus comes Nivernensis de illis centum libris se constituit redditorem. Rogavi etiam dominum Cabilonensem episcopum, ut me ad observandum dictum ipsum per excommunicationem compellat et terram meam supponendo interdicto. Debet autem idem abbas dictum suum proferre infra Pascha. Actum apud Borbonum, anno gratiæ M.CC.XX, die mercurii ante festum beati Michaelis.